### NN 123/2019 (13.12.2019.), Odluka o općinskim porezima Općine Sveti Lovreč

Općina Sveti Lovreč

2447

Na temelju Zakona o lokalnoj i područnoj (regionalnoj) samoupravi (»Narodne novine« br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19), članka 21. Zakona o lokalnim porezima (»Narodne novine« br. 115/16 i 101/17) i članka 32. Statuta Općine Sv. Lovreč (»Službene novine« Istarske županije br. 7/09, »Službene novine« Općine Sv. Lovreč« br. 2/13, 4/13 – pročišćeni tekst i 4/14), Općinsko vijeće Općine Sv. Lovreč 6. prosinca 2019. godine, donosi

ODLUKU

O OPĆINSKIM POREZIMA

I. OPĆE ODREDBE

Članak 1.

Ovom Odlukom propisuju se vrste poreza koji pripadaju Općini Sv. Lovreč, obveznici plaćanja, porezna stopa i osnovica, stope i visina poreza te način obračuna i plaćanja poreza u skladu sa Zakonom o lokalnim porezima kako slijedi:

1. Prirez porezu na dohodak

2. Porez na potrošnju,

3. Porez na kuće za odmor,

4. Porez na korištenje javnih površina.

II. PRIREZ POREZU NA DOHODAK

Članak 2.

Prirez porezu na dohodak plaćaju obveznici poreza na dohodak s područja Općine Sv. Lovreč sukladno odredbama Zakona o lokalnim porezima i Zakona o porezu na dohodak.

Članak 3.

Osnovica za obračun prireza porezu na dohodak čini ukupan iznos obračunatog poreza na dohodak.

Prirez porezu na dohodak plaća se po stopi od 5 % (pet posto) od utvrđene osnovice.

Prirez porezu na dohodak prihod je proračuna Općine Sv. Lovreč.

Poslove u vezi s utvrđivanjem i naplatom prireza porezu na dohodak obavlja Porezna uprava.

III. POREZ NA POTROŠNJU

Članak 4.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 5.

Obveznik plaćanja poreza na potrošnju je svaka fizička i pravna osoba koja pruža ugostiteljske usluge a koja se nalazi na području Općine Sv. Lovreč.

Osnovicu poreza na potrošnju čini prodajna cijena pića (bez PDV-a) koje se proda u ugostiteljskim objektima.

Porez na potrošnju plaća se po stopi od 3 %.

Članak 6.

Porez na potrošnju porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik je dužan platiti do posljednjeg dana u mjesecu za prethodni mjesec.

IV. POREZ NA KUĆE ZA
 ODMOR

Članak 7.

Porez na kuće za odmor plaćaju fizičke i pravne osobe koje se vlasnici kuće za odmor.

Kućom za odmor smatra se svaka zgrada, dio zgrade ili stan koji se koristi povremeno ili sezonski.

Kućom za odmor ne smatraju se gospodarski objekti koji služe za smještaj poljoprivrednih strojeva, alata ili slično.

Članak 8.

Porez na kuće za odmor plaća se u iznosu od 15 kn/m² godišnje po metru korisne površine kuće za odmor.

Članak 9.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja, i prirodnih nepogoda te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

V. POREZ NA KORIŠTENJE JAVNIH POVRŠINA

Članak 10.

Porez na korištenje javnih površina plaćaju pravne i fizičke osobe koje koriste javne površine.

Pod javnim površinama smatraju se: trgovi, ulice, parkovi, igrališta, sajmišta i javno prometne površine.

Visinu, uvjete i način plaćanja poreza za korištenje javnih površina općinsko vijeće Općine Sv. Lovreč propisat će posebnom odlukom.

VI PROVEDBENE ODREDBE

Članak 11.

Poslove u vezi s utvrđivanjem i naplatom prireza poreza na dohodak obavlja Ministarstvo financija, Porezna uprava.

Poslove u vezi s utvrđivanjem i naplatom ostalih općinskih poreza Općina Sveti Lovreč može obavljati sama ili može svojom odlukom povjeriti drugoj jedinici lokalne samouprave odnosno jedinici područne (regionalne) samouprave, uz prethodnu suglasnost predstavničkog tijela jedinice lokalne odnosno jedinice područne (regionalne) samouprave kojoj se poslovi povjeravaju.

VII. ZAVRŠNE ODREDBE

Članak 12.

Ova Odluka objavit će se u »Narodnim novinama« te »Službenim novinama Općine Sv. Lovreč«, a stupa na snagu 1. siječnja 2020. godine.

Klasa: 410-01/19-01/2
 Urbroj: 2167/04-02-19-1
 Sv. Lovreč Pazenatički, 6. prosinca 2019.

Predsjednik Općinskog vijeća
 Adriano Palman, v. r.